Armáda spásy

Armáda spásy (angl. Salvation Army) je kresťanská evanjelizačná cirkev zameraná na misionársku a charitatívnu činnosť. 
Členovia Armády spásy uznávajú 11 vieroučných doktrín fundamentalisticko-evanjelizačného charakteru. Teológia Armády spásy je založená na myslení zakladateľa metodistického hnutia Johna Wesleyho. Všetko ľudské snaženie má byť podľa nej odpoveďou na Božiu lásku k človeku. Lásku k blížnym prejavujú členovia Armády spásy intenzívnou misionárskou činnosťou a rozsiahlymi sociálnymi aktivitami.

História

Armádu spásy založil metodistický kazateľ William Booth. Ten od roku 1865 evanjelizoval chudobné obyvateľstvo londýnskej štvrte East End. Ním vedená Kresťanská misia sa zaoberala nielen hlásaním evanjelia, ale pomáhala obyvateľstvu aj v praktickej oblasti: poskytovala úľavu od hladu a zimy, ktoré potencionálnym konvertitom neumožňovali plne sa sústrediť na prijatie evanjelia. 
V roku 1878 počas diskusie o charaktere tohto hnutia vznikol názov Armáda spásy, ktorý sa okamžite ujal. Od tohto okamihu hnutie rástlo a šírilo sa pozoruhodnou rýchlosťou, osvojilo si vojenský spôsob organizácie, uniformy a terminológie a rýchlo sa rozšírilo po celej Británii a potom do mnohých ďalších krajín. 
Misionárska činnosť hnutia išla vždy ruku v ruke s charitatívnymi aktivitami. V roku 1884 sa stretla jedna členka Armády spásy s mladým dievčaťom, ktoré sa chcelo stať kresťankou. Táto mladá žena však žila ako prostitútka - preto ju členka prijala do svojho domova a z toho sa rozvinula práca Armády spásy pre ženy, ktoré potrebovali pomoc a prístrešie. 
V roku 1888 chcel Booth a jeho spolupracovníci urobiť niečo pre veľké množstvo bezdomovcov, ktorí prespávali na londýnskych uliciach. Z tejto snahy vznikla prvá ubytovňa Armády spásy pre bezdomovcov.

Súčasnosť

Súčasným veliteľom medzinárodnej Armády spásy je generál Shaw Clifton, ktorý bol zvolený v roku 2006. Napriek tomu, že medzinárodné ústredie je v Londýne, rovnako tak ako sídlo veliteľa, charakter Armády spásy je naozaj medzinárodný. V roku 2001 pôsobila v 108 krajinách sveta a mala asi 17 tisíc duchovných a vyše milióna radových členov. Duchovná a sociálna práca prebieha v 160 jazykoch, v takmer 28.000 zariadeniach.

Diskriminácia LGBT osôb

Praktizujúci (myslené v zmysle sexuálne žijúci) homosexuáli nie sú oprávnení k plnému členstvu v Armáde spásy.
Armáda spásy verí, že homosexuálni kresťania by mali žiť v celibáte.
V júli 2012 člen oddelenia pre komunikáciu austrálskej vetvy organizácie, major Andrew Craibe, v rozhovore v rádiu vyhlásil, že súčasťou viery Armády spásy sú časti Biblie, ktoré nariaďujú zabíjanie všetkých sexuálne žijúcich homosexuálov. Armáda spásy sa neskôr ospravedlnila za prípadné pohoršenie spôsobené výrokmi Andrewa Craibea.

Odmietanie a ničenie hračiek

V priebehu Vianoc roku 2010 Armáda spásy v Calgary v kanadskej provincii Alberta odmietla použiť darované hračky odvodené od ság Harry Potter a Twilight, pretože boli v rozpore so základnými presvedčeniami Armády spásy. Podľa lokálneho kapitána Armády spásy boli tieto hračky odovzdané iným organizáciám, ktoré ich distribuovali deťom, ale podľa dobrovoľníkov v tej dobe pracujúcich pre calgarskú Armádu spásy boli všetky takéto hračky zničené.